Úgy gondoljuk, hogy ezekben az év eleji hideg téli napokban nem csak a töltött káposzta és a munkahelyi radiátor melegíthet fel titeket, hanem a világ legerősebb söreit tartalmazó listánk is! Mert ezektől aztán tuti, hogy hamar melegetek lenne!

10. STRUISE BLACK DAMNATION VI – MESSY - 39%

Nem sok erős sör mondhatja el magáról, hogy finom is. De a De Struise Brouwer söre igen. Az imperial stout jellegének megfelelően pörkölt maláta, kávé és étcsoki fedezhető fel az ízében – ja és még egy kis tőzeg is, ami a whiskey kedvelőinek is vonzó lehet.

9. BALADIN ESPRIT DE NOEL - 40%



A Baladin olasz sörgyár három évig tölgyfahordóban érlelt, végül 2011-ben desztillált igen erős sörét az ínyencek számára készítették: ízében többek között a csokoládé jegyei is felismerhetők. Hozzájutni itthon sajnos nem igazán lehet, főként Olaszországban járhatunk sikerrel kb. 30-100 dollárral a zsebünkben.

8. SINK THE BISMARCK - 41 %

Régi ismerősünk, amiről már írtunk. A BrewDog több sörrel is szerepel a listán, a Sink the Bismarck a 41 fokjával nem egy gyenge ital, erősebb a vodkánál és a whiskeynél is és nem is olcsó, kb. 100-200 dollárért lehet hozzájutni külföldön.

7. SCHORSCHBRAU SCHORSCHBOCK - 43%

A Schorscbrau nevéhez több rekordhordozó sör is fűzött, sőt, létezett egy termékcsaládjuk, ami az „olyan erős, ahány éves vagy” névvel futott, és ennek megfelelően 18, 25, 30 éves szülinapra volt ajándékozhatóak a speciális sörök. A 2010 júliusig rekordtartó 43%-os német csoda ízében csodák csodájára megjelenik az alkohol, a karamell és enyhe fás háttéríze is van, pár német webshopon még kapható is, már kb 23 €-tól.

6. KOELSCHIP OBILIX - 45%

A holland Koelschip limitált remekéhez rendkívül nehéz volt hozzájutni. Ráadásul ízében sokkal inkább hasonlított egy köhögés elleni szirup ízéhez, sem mint egy söréhez.

5. THE END OF HISTORY - 55%

A BrewDog másik remeke 2010 júliusában vette át a világ legerősebb söre címet, de ma már csak 5-ik. Friss borókabogyó és csalánfélék hozzáadásával készült extrém fagyasztási technikával. Ennek megfelelően elég borsosra sikeredett az ára: 762 dollár, azaz több, mint 140 ezer forintba került egy üveg. De legalább király volt a csomagolása.

4. SCHORSCHBRAU SCHORSCHBOCK - 57%

Igen, ismét német barátaink egy újabb söre, ami kegyetlenül erősre sikeredett. Ha lágy sörre vágytok, meg se kóstoljátok.

3. KOELSCHIP START THE FUTURE - 60%

Megérkeztünk a dobogósokhoz, amik a jó magyar pálinkát is lassan verik. A holland Koelship sörgyár válasza a legerősebb sörökért folyó vetélkedőben, konkrétan a BrewDog - The end of the history söre miatt született meg a Start the future. Azaz a "Történelem vége" után "A jövő kezdete" következett. De a jövőt több mint 750 $-ral a zsebünkben volt érdemes kezdeni...

2. BREWMEISTER ARMAGEDDON - 65%

Újabb sörgyár szállt be a versenybe, nem is akár hogy: 2012-ben Skóciából érkezett a jelenlegi második helyezett, az Armageddon. Inkább mint whiskey-t kell fogyasztani, olyan pokolian erős, ahogy a neve is jelzi. Kb. 55 fontért lehetett hozzájutni, azonban ma nagyon nehéz megtalálni az Armageddont.

1. BREWMEISTER SNAKE VENOM - 67.5%

A skót gyár 2013-ban felülmúlta magát és megalkotta a 67,5%-os Kígyóméreg, azaz Snake Venom nevű sörét. Füstölt tőzeg maláta és pezsgő felhasználásával készült, és kb. 80 $-ért meg is volt vásárolható, de ma már szinte lehetetlen hozzájutni.

Látszik, hogy mennyi változott a legerősebbek névsora, pár év alatt, a rekorderek folyamatosan egyre és egyre hátrébb csúsznak a listán. Kíváncsian várjuk, hogy ki lesz a következő!

És végül: ha megszületne az új rekorder sör, ami már a titániumot is átmaró erősségű lesz, milyen nevet adnátok neki? Ötletek jöhetnek kommentben!